钦定古今图书集成/明伦汇编/官常典/第407卷 > 许谦
## 钦定古今图书集成/明伦汇编/官常典/第407卷 > 许谦

按《魏书》本传：“谦字元逊，代人也。少有文才，善天文图
谶之学。建国时，将家归附，昭成嘉之，擢为代王郎中
令，兼掌文记。与燕凤俱授献明帝经。从征卫辰，以功
赐僮隶三十户。昭成崩后，谦徙长安。苻坚从弟行唐
公洛镇和龙，请谦之镇。未几，以继母老辞还。登国初，
遂归太祖。太祖悦，以为右司马，与张衮等参赞初基。”
慕容宝来寇也，太祖使谦告难于姚兴，兴遣将杨佛
嵩率众来援，而佛嵩稽缓。太祖命谦为书以遗佛嵩
曰：“夫杖顺以翦逆，乘义而攻昧，未有非其运而显功，
无其时而著业。慕容无道，侵我疆埸，师老兵疲，天亡
期至。是以遣使命军，必望克赴。将军据方邵之任，总
熊虎之师，事与机会，今其时也。因此而举，役不再驾，
千载之勋，一朝可立。然后高会云中，进师三魏，举觞
称寿，不亦绰乎！”佛嵩乃倍道兼行。太祖大悦，赐谦爵
关内侯。重遣谦与佛嵩盟曰：“昔殷汤有鸣条之誓，周
武有河阳之盟，所以藉神灵，昭忠信。夫亲仁善邻，古
之令轨，歃血割牲，以敦永穆。今既盟之后，言归其好，
分灾恤患，休戚是同。”有违此盟，神祇斯殛。宝败，佛嵩
乃还。明年，慕容垂复来寇，太祖谓谦曰：“今事急矣，非
卿岂能复致姚师？卿其行也。”谦未发而垂退，乃止。及
闻垂死，谦上书劝进，太祖善之。并州平，以谦为阳曲
护军，赐爵平舒侯，安远将军。皇始元年，卒官，时年六
十三。赠平东将军、左光禄大夫、幽州刺史、高阳公，谥
曰文。